**ΘΕΜΑ :** Απευθείας ανάθεση (άρθρο 118 του Ν. 4412/2016)

Ημ/νία υποβολής ***21/09/2021***

**Ερώτηση** Απευθείας ανάθεση (άρθρο 118 του Ν. 4412/2016)

Σχετικά με το άρθρο 118 του Ν. 4416/2016:

α. τα ποσά που αναφέρονται στην παράγραφο 1 (30.000€ & 60.000€) συμπεριλαμβάνουν ΦΠΑ;

β. Σύμφωνα με την παράγραφο 4 το φυσικό ή νομικό πρόσωπο στον οποίο θα ανατεθεί έργο ή μελέτη \"δεν δύναται να συνάψει σύμβαση του παρόντος άρθρου με την αυτή αναθέτουσα αρχή για διάστημα δώδεκα (12) μηνών\" και αφορά μόνο για απευθείας αναθέσεις και όχι συμμετοχή του φορέα σε άλλους διαγωνισμούς έργων ή μελετών που θα προκηρύξει ο φορέας.

γ. Για την παράγραφο 5 του άρθρου 118 :

γ1. Για τον υπολογισμό του 10% θα υπολογιστούν οι πιστώσεις της αναθέτουσας αρχής κατ' έτος μόνο για έργα; Για μελέτες υπολογίζονται που πιστώσεις που αφορούν μόνο για μελέτες κ.ο.κ.;

γ2) Για τον υπολογισμό του 10% θα υπολογίζονται οι πιστώσεις που αφορούν το σύνολο των πιστώσεων κατ' έτος για έργα ή μελέτες ή υπηρεσίες (Νέα+ Συνεχιζόμενα); Μήπως οι πιστώσεις αυτές αναφέρονται μόνο στα νέα έργα ή μελέτες ή υπηρεσίες του έτους που είχαν προβλεφθεί στο Τεχνικό Πρόγραμμα;

 γ3) Οι εν λόγω πιστώσεις αναφέρονται στα ποσά του εγκεκριμένου Τεχνικού Προγράμματος του έτους ή στις τρέχουσες πιστώσεις για έργα ή μελέτες του προϋπολογισμού του Δήμου διότι αυτές διαφοροποιούνται ανάλογα με την εξέλιξη των έργων ή μελετών ή Υπηρεσιών κατά την διάρκεια του έτους.

γ4) Ποιος χορηγεί την βεβαίωση του 10% η Τεχνική Υπηρεσία ή Οικονομική Υπηρεσία;

**ΑΠΑΝΤΗΣΗ :**

**1. Σε σχέση με την συμπερίληψη στον Π/Υ της Υπηρεσίας του ΦΠΑ:**

*«όπου στον παρόντα νόμο αναφέρεται ποσό, προϋπολογισμός ή εκτιμώμενη αξία σύμβασης ή αξία της σύμβασης, νοείται χωρίς ΦΠΑ, εκτός αν άλλως ορίζεται στις επιμέρους διατάξεις αυτού».* (Άρθ. 2 Ν. 4412/2016 – περ. (48))

**2. Σε σχέση με την απαγόρευση για την απευθείας ανάθεση συμβάσεων έργων, μελετών και παροχής τεχνικών και λοιπών συναφών επιστημονικών υπηρεσιών για διάστημα 12 μηνών:**

Σύμφωνα με το 4ο Πρακτικό της Ομάδας Εργασίας που συγκροτήθηκε με την με αριθ. πρωτ. 74177/22.03.2021 απόφαση του Γενικού Γραμματέα Υποδομών του Υπουργείου Υποδομών και Μεταφορών (ΑΔΑ: Ψ4ΜΙ465ΞΘΞ-ΗΣΤ), όπως τροποποιήθηκε με την υπ’ αριθ. 155641/14.6.2021 Απόφαση του Γενικού Γραμματέα Υποδομών του Υπουργείου Υποδομών και Μεταφορών (ΑΔΑ: 9ΕΨ4465ΧΘΞ-9ΣΖ) : «Στις διατάξεις των παρ. 4 και 5 του άρθρου 118 ν. 4412/2016 ως τούτο αντικαταστάθηκε με το άρθρο 50 ν. 4782/2021. Με τις άνω παρατεθείσες διατάξεις τίθενται σχηματικά δύο αθροιστικά εφαρμοζόμενες απαγορεύσεις για την απευθείας ανάθεση συμβάσεων έργων, μελετών και παροχής τεχνικών και λοιπών συναφών επιστημονικών υπηρεσιών, με την πρώτη να εισάγει ρητή απαγόρευση σύναψης **όμοιας σύμβασης** **(Σ.Σ. : και όχι οιασδήποτε άλλης Δημόσιας Σύμβασης**) για διάστημα 12 μηνών.

**3. Σε σχέση με τις πηγές προέλευσης της χρηματοδότησης των συμβάσεων Απευθείας ανάθεσης συνολικού προϋπολογισμού μέχρι ποσοστού 10% των πιστώσεων της αναθέτουσας αρχής για έργα, μελέτες, παροχή τεχνικών και λοιπών υπηρεσιών σε σχέση με πιστώσεις συγχρηματοδοτούμενων έργων**

Σύμφωνα με το ανωτέρω 4ο Πρακτικό της Ομάδας Εργασίας ΥΠΟΜΕ: «Οι απαγορευτικοί κανόνες των διατάξεων των παρ. 4 και 5 του άρθρου 118 ν. 4412/2016 όπως ισχύει μετά την τροποποίησή του με το άρθρο 50 ν. 4782/2021, εφαρμόζονται αθροιστικά από 1.6.2021, για απευθείας αναθέσεις συμβάσεων έργων, μελετών και παροχής τεχνικών και λοιπών συναφών επιστημονικών υπηρεσιών, ανεξάρτητα της πηγής προέλευσης της χρηματοδότησης των εν λόγω συμβάσεων».

**4. Σε σχέση με την επαλήθευση τήρησης των απαγορευτικών κανόνων των παρ. 4 και 5 :**

* Η πρόβλεψη που φορά το ελεγχόμενο νομικό πρόσωπο είναι ασαφής, δυνάμενη να δημιουργήσει σημαντικά προβλήματα εφαρμογής (πχ με ποιες διαδικασίες επαληθεύεται), περιπλέκοντας μια διαδικασία ανάθεση που εκ της φύσης της σκοπείται να είναι απλοποιημένη ***(Α45/2020 Γνώμη της ΕΑΑΔΗΣΥ)***
* Επιφορτισμένη με την επαλήθευση της τήρησης του δεύτερου απαγορευτικού κανόνα (που αφορά στην ετήσια ανάθεση τέτοιων συμβάσεων να μην υπερβαίνει σε ποσοστό το δέκα τοις εκατό (10%) των πιστώσεων της αναθέτουσας αρχής για τέτοιες συμβάσεις, ήτοι βάση υπολογισμού του άνω ορίου αποτελεί ο προϋπολογισμός της κάθε αναθέτουσας αρχής για τέτοιες συμβάσεις, ενώ τυχόν συναπτόμενες πέραν του ως άνω ποσοστού θεωρούνται **άκυρες**) είναι η Οικονομική Υπηρεσία, αρμοδιότητα της οποίας είναι η παρακολούθηση της πορείας του Τεχνικού Προγράμματος, λαμβάνοντας πάντα υπόψη τα σχετικά στοιχεία από την Τεχνική Υπηρεσία, σχετικά με τις συναφθείσες κατ’ άρθρο 118 Συμβάσεις.
* Θα ήταν χρήσιμο να υπάρχει μία βεβαίωση του διατάκτη με την οποία θα διασφαλίζεται ότι δεν υπάρχει υπέρβαση του 10%.

**5. Σε σχέση με την συμπερίληψη τροποποιήσεων Π/Υ ή/και τίτλων έργων, αναμόρφωση ορίων πιστώσεων Φορέων υπάρχουν προτάσεις αλλαγών ως προς την αρχική πρόταση, που αφορούν σε εντάξεις νέων έργων, κλπ :**

* Στο Τεχνικό Πρόγραμμα των Δήμων εγγράφονται Έργα και Μελέτες : (α’) από ίδιους πόρους (ΣΑΤΑ, Δημοτικοί Πόροι κ.ά.) , (β’) Έργα που έχουν εγγραφεί στο ΠΔΕ (Συγχρηματοδοτούμενα και εθνικού σκέλους), εφόσον αυτοί είναι οι Τελικοί Δικαιούχοι (δηλ. οι φορείς του δημόσιου τομέα που είναι αρμόδιοι για την εκτέλεση των πράξεων).
* Κατά τη διάρκεια του έτους τροποποιείται το Τεχνικό Πρόγραμμα του Δήμου αλλά/και εκδίδονται τροποποιητικές ΣΑ από τη ΔΔΕ, εφόσον υπάρχουν προτάσεις αλλαγών ως προς την αρχική πρόταση, που αφορούν σε εντάξεις νέων έργων, τροποποιήσεις Π/Υ ή/και τίτλων έργων κλπ.
* Κατά τη διάρκεια του έτους εκδίδονται τροποποιητικές των ΣΑ Αποφάσεις από τους Φορείς Χρηματοδότησης στις περιπτώσεις ανακατανομής πιστώσεων εντός των ορίων των εγκεκριμένων πιστώσεών τους.

«Για όλες τις ανωτέρω περιπτώσεις η πρόβλεψη της παρ. 5 διαφαίνεται ότι συνδέεται με τον ετήσιο προγραμματισμό των αναθετουσών αρχών και τις δεσμεύσεις πιστώσεων που θα εξασφαλίσουν για την εκκίνηση διαδικασίας ανάθεσης συμβάσεων». ***(Α-45 Γνώμη ΕΑΑΔΗΣΥ)***